LAUSUNTO VESILAKITOIMIKUNNAN MIETINNÖSTÄ

478/08.081/2004

KHALL  § 213	Ympäristölautakunta käsittelee ko. asiaa kokouksessaan 26.10.2004 seuraavasti:

	”Vesilaissa säädetään vesialueiden ja vesivarojen käytöstä ja hoidosta. Vesilain uudistustarpeiden vuoksi asetettu vesilakitoimikunta on valmistellut hallituksen esityksen muotoon ehdotuksensa uudesta vesilaista. Oikeusministeriö pyytää 1.11. mennessä lausuntoa useilta tahoilta ehdotuksesta; lausuntoa pyydetään mm. yhdeksältä kunnalta tai kaupungilta, joista Säkylä on yksi.

	Toimikunnan mietintö on nähtävänä kunnanvirastossa. Vesilakiehdotuksessa kunnan ympäristönsuojeluviranomaiselle on säädetty edelleen yleisenä valvontaviranomaisena toimiminen sekä tietyt hakemus-, hallintopakko- ja muut asiat. Nykyiseen vesilakiin verrattuna harvoin esiin tulevat tutkimusluvat on siirretty kunnalta ympäristölupavirastolle. Ojitusta koskevaa ratkaisuvaltaa on esityksessä muutettu niin, että kunnan tehtävät olennaisesti lisääntyvät. Sellaisen riita-asiaa muistuttavan ojitusasian, jossa erimielisiä hyödynsaajia on kaksi, käsittely tulisi lähes aina kunnan ympäristönsuojeluviranomaisen käsiteltäväksi. Käsiteltäviä asioita olisivat mm. ojan tekeminen toisen maalle tai toisen tien poikki, ojan suunnan muuttaminen, veden johtaminen toisen ojaan tai puroon tms. asiat. Nykyisen lain mukaan erimielistä ojittamista koskeva asia käsitellään ympäristökeskuksen ojitustoimituksessa. Myös korvausten määrittely ko. asioissa tulisi kunnan ympäristönsuojeluviranomaisen ratkaistavaksi.

	Vaikka ennakkolausunnon vesirakentamisasioissa nykyisen ja lakiehdotuksen mukaan antaa alueellinen ympäristökeskus, ruoppausasiat ja vesirakennustyöt työllistävät kunnan viranhaltijoita neuvonnan ja valvonnan vuoksi tällä hetkellä kohtalaisen paljon niissä kunnissa, joissa on paljon loma-asuntoja vesistön äärellä. Lakiehdotuksen mukaan vesirakennustyön toteuttajan tulisi nykyisen lain mukaan tehdä ennakkoilmoitus ympäristökeskukselle 30 vuorokautta ennen hankkeen toteutusta, lakiesityksen mukaan 14 vuorokautta ennen. Vesialueen omistajalle tehtävässä ilmoituksessa ei nykyisessä laissa ja lakiehdotuksessa ole määräaikaa.

	Lakiehdotuksessa on uudentyyppinen ilmoitusvelvollisuus, jos pinta- tai pohjavettä otetaan 100-250 m3/vrk. Laissa ei kuitenkaan täsmennetä, tarkoittaako ilmoituksenvarainen ottaminen myös esim. peltojen kasteluun tai kala-altaiden täyttämiseen tarvittavaa satunnaista tai harvoin toistuvaa ottamista.

	Lakiehdotuksessa maa-alueen muuttaminen pysyvästi vesialueeksi vedenkorkeutta nostamalla on säädetty aina ympäristölupaviraston luvan vaativaksi. Toisaalta ehdotuksessa on uusi luku, joka koskee järven tai lammen keskivedenkorkeuden pysyvää alentamista tai nostamista, mutta ei uuden vesialueen, kuten tekoaltaan muodostamista. Vesiensuojelun vuoksi on toisinaan tarvetta esim. laskeutusaltaiden ja kosteikkojen rakentamiseen ojaan. Pienten esim. alle kahden hehtaarin kosteikkojen rakentaminen on nykyisen lain mukaan ollut mahdollista maanomistajien ja hankkeesta mahdollisesti haittaa kärsivien suostumuksella sopimusperusteisesti ilman ympäristölupaviraston lupaa.
	Ympäristönsuojelusihteeri: Ympäristölautakunta esittää kunnanhallitukselle, että kunta antaa asiassa seuraavan lausunnon:

	Vesilain uudistus on tarpeen useiden nykyisen vesilain epäselvien ja tulkinnanvaraisten säännösten vuoksi. Vesilakitoimikunnan ehdotus uudeksi vesilaiksi on kokonaisuutena onnistunut ja selkeyttää mm. viranomaisten päätös- ja valvontatehtäviä sekä toisaalta lakiehdotuksessa on selkeästi yksilöity useita luvanvaraisia hankkeita.

	Säkylän kunta kiinnittää erityistä huomiota seuraaviin lakiehdotuksen kohtiin:

	- Tähän saakka ojitustoimituksessa käsitelty riita-asiatyyppinen kahden hyödynsaajan ojitus kunnan ympäristönsuojeluviranomaisen toimesta tuo merkittävästi lisää erityistä selvitystä vaativia tehtäviä kunnille. Tehtävän siirtäminen ympäristökeskuksilta kunnille edellyttäisi kuntien voimavarojen ja varsinkin asiantuntemuksen merkittävää lisäämistä, johon monilla kunnilla ei jatkuvien säästöpaineiden vuoksi ole mahdollisuutta. Tästä syystä myös kahden osapuolen välinen ojitusta koskeva asia tulisi säilyttää ojitustoimituksen piirissä suoraan lain perusteella tai esim. niin, että kunnalla olisi mahdollisuus siirtää asia ympäristökeskuksen ojitustoimitukseen.

	- Lakiehdotuksen 2:14 §:n mukainen ilmoitusvelvollisuus vesirakentamis- ja ruoppausasioissa ainoastaan 14 vrk ennen hankkeen toteuttamista on selkeä huononnus valvontaviranomaisen näkökulmasta. Määräaika tulisi säilyttää 30 vuorokaudessa, jotta valvontaviranomaisilla on kohtuullisesti aikaa ottaa kantaa luvanvaraisuuteen sekä ohjata ja neuvoa hankkeen toteuttamisessa.

	- Lakiehdotusta tulisi tarkentaa 2:14 §:n kolmannen kohdan osalta niin, että tarkoittaako pinta- ja pohjaveden 100-250 m3/vrk ottamisen ilmoitusvelvollisuus myös satunnaista tai tilapäistä vuosittain toistuvaa ottamista erilaisiin tarkoituksiin, esim. peltojen kasteluun ja muuhun kausiluonteiseen elinkeinotoimintaan

	- Vesiensuojelusyistä ojaan rakennettavan pysyvän vesialueen muodostavan kosteikon tai laskeutusaltaan perustaminen tulisi jatkossakin olla mahdollista sopimusperusteisesti ilman ympäristölupaviraston lupaa. Lakiehdotuksen 3:3 §:n 1. momentin kohtaa 5 tulisi tarkentaa niin, että pienehköjen esim. alle 2 hehtaarin kosteikkojen ja laskeutusaltaiden rakentaminen olisi mahdollista sopimusperusteisesti, jos maanomistajat ja ne, joille vahinkoa tai haittaa aiheutuu, antavat kirjallisen suostumuksen rakentamiseen.

	Asian kiireellisyyden takia ympäristölautakunnan pöytäkirja merkitään tämän asiakohdan osalta tarkistetuksi kokouksessa.”

	Kunnanjohtaja: Säkylän kunta antaa asiassa oikeusministeriölle ympäristölautakunnan 26.10.2004 esityslistan mukaisen lausunnon.

	Päätös: Kunnanhallitus hyväksyi yksimielisesti tehdyn esityksen.

	======

	Allekirjoitetusta ja tarkastetusta pöytäkirjasta
	otteen oikeaksi todistaa
	Säkylässä  28.10.2004

	____________________________________
	Teijo Mäenpää, kunnansihteeri

JAKELU 	Oikeusministeriö 
	Ympäristölautakunta